Predkladacia správa

Vláda svojím uznesením č. 11/2003 zo dňa 8. januára 2003 v bode B.1 uložila ministrovi spravodlivosti predložiť vláde SR Správu o plnení opatrení a postupe prác pri zavádzaní Jednotného automatizovaného systému právnych informácií - JASPI (ďalej len JASPI) v štátnej správe Slovenskej republiky.
	JASPI predstavuje informačný systém, ktorý tvorí súčasť Štátneho informačného systému Slovenskej republiky. Systém v súčasnej dobe zabezpečuje bezplatný prístup užívateľov štátnej správy a verejnosti ku komplexnému zdroju právnych informácií v štáte. Informácie z JASPI sú užívateľom sprístupňované prostredníctvom siete GOVNET, siete Internet, lokálnych počítačových sietí rezortov a jednotlivých počítačov. 
	Databáza JASPI v súčasnej dobe obsahuje dátové moduly: elektronickú Zbierku zákonov SR; konsolidované znenia zákonov; zbierku súdnych rozhodnutí, stanovísk a nálezov ÚS SR; judikatúru NS SR publikovanú v Zbierke súdnych rozhodnutí; register súdnych znalcov a súdnoznaleckých organizácií; register súdnych tlmočníkov; vybrané dokumenty Európskej únie; príp. register obchodných subjektov SR; interné smernice a dokumenty štátnych orgánov potrebné pre výkon a riadenie štátnej správy SR.
	Ministerstvo spravodlivosti SR zabezpečilo na základe požiadaviek rezortov v roku 2002 nákup licencií pre JASPI podpísaním „Rámcovej zmluvy pre dodanie licencií pre JASPI“ v zmysle uznesenia vlády SR č.528/2002. Jednotlivé dodávky licencií sú realizované podľa čiastkových zmlúv v rokoch 2002 až 2005 v rámci celej štátnej správy. V roku 2002 ministerstvo spravodlivosti dodalo pre rezorty celkovo 2.633 licencií pre lokálne počítače a 13 licencií pre servery. V roku 2003 bolo pre rezorty dodaných celkovo 5.127 licencií, hradených z finančných prostriedkov rezortov. 
	Pre uzatvorenie ďalších čiastkových zmlúv v rokoch 2004 až 2005 rezorty predložia ministerstvu spravodlivosti požiadavky do 1.apríla v danom roku, s určením počtov a typov licencií pre JASPI, podľa priloženého formulára v prílohe č.2. Počty licencií rezorty predložia tak, aby boli vyčerpané ich celkové požiadavky stanovené v materiáli „Návrh riešenia nákupu licencií pre JASPI“ schválenom uznesením vlády SR č. 528/2002 zo dňa 22. mája 2002 (materiál č. 2504/2002).
Cieľom predkladaného materiálu je podať vláde SR správu o postupe prác dotvárania a zavádzania JASPI vyplývajúcich z plnenia úloh uznesení vlády SR. Materiál obsahuje faktografické údaje o plnení úloh pri zavádzaní JASPI v štátnej a verejnej správe a má informatívny charakter.
Podrobnejší postup vytvárania a zavádzania JASPI v štátnej a verejnej správe je zdokumentovaný v správach o plnení úloh a opatrení vytvárania JASPI a ďalších materiálov (materiály schválené uzneseniami vlády SR č.527/1995, č.104/1996, č.653/1996, č.286/1998, č.451/1998, č.74/1999, č.853/2000, č.727/2001, 1154/2001-B.137, 528/2002, č.529/2002 a č.11/2003).

Materiál obsahuje návrh uznesenia vlády SR, predkladaciu správu, správu o postupe vytvárania a zavádzania JASPI, vrátane plnenia úloh a opatrení v roku 2003, návrh riešených úloh na ďalšie obdobie, tabuľkovú prílohu schválených požiadaviek rezortov na licencie s čiastkovými dodávkami za jednotlivé roky (príloha č.1), formulár požiadaviek na rok 2004 (príloha č.2) a návrh komuniké.

Materiál nemá finančný, ekonomický, environmentálny dopad a vplyv na zamestnanosť.